

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΑΙΔΕΙΑΣ ΕΡΕΥΝΑΣ & ΘΡΗΣΚΕΥΜΑΤΩΝ

ΠΕΡΙΦΕΡΕΙΑΚΗ ΔΙΕΥΘΥΝΣΗ

Α΄ ΒΑΘΜΙΑΣ & Β΄ ΒΑΘΜΙΑΣ ΕΚΠΑΙΔΕΥΣΗΣ ΙOΝΙΩΝ ΝΗΣΩΝ

**ΔΙΕΥΘΥΝΣΗ Β΄ ΒΑΘΜΙΑΣ ΕΚΠΑΙΔΕΥΣΗΣ ΚΕΡΚΥΡΑΣ**

 **Κέρκυρα, 08/06/2018**

 **Αριθ. Πρωτ: 2569**

*Πληροφορίες: Κ. Μπελέρχας*

*Αλυκές Ποταμού*

**ΠΡΟΣ**

Σχολικές Μονάδες Δ.Δ.Ε. Κέρκυρας

**ΚΟΙΝΟΠΟΙΗΣΗ**

Σε όλους τους εκπ/κούς μέσω της ιστοσελίδας της Δ.Δ.Ε. Κέρκυρας (http://dide.ker.sch.gr/)

*49100 - ΚΕΡΚΥΡΑ*

**Τηλ.**: 26610-48877, **Φαξ**: 26610-38119

**Ηλ. Δ/νση:** mail@dide.ker.sch.gr

**ΘΕΜΑ : «Διαδικασία κρίσης και άρσης υπεραριθμιών»**

Το ΠΥΣΔΕ Κέρκυρας με την αριθμ. **18/07-06-2018**  Πράξη του και σύμφωνα με τις διατάξεις του Π.Δ.50/96, (όπως τροποποιήθηκε από τις διατάξεις του Π.Δ.100/97), του άρθρου 30 του Ν.3848/2010 και την υπ’ αρ. **27069/E2/15-02-2018** εγκύκλιο του Υπουργείου Παιδείας και αφού έλαβε υπόψη:

**α)** τα στοιχεία των σχολικών μονάδων αρμοδιότητάς του (αριθμό μαθητών-τμημάτων και οργανικά ανηκόντων εκπαιδευτικών) και

**β)** τα ισχύοντα ωρολόγια προγράμματα των σχολείων Δευτεροβάθμιας Εκπαίδευσης

**γ)** τις αρ. πρ. 76099/Δ2/11-05-2018 και Φ22/75401/Δ4/10-05-2018 Υ.Α. με θέμα «Αναθέσεις μαθημάτων Γυμνασίου και Γενικού Λυκείου» και «Αναθέσεις μαθημάτων Επαγγελματικού Λυκείου» αντίστοιχα,

**διαπίστωσε:**

**i) υπεραριθμίες εκπαιδευτικών** σε σχολικές μονάδες Γενικής Παιδείας της Δ/νσης Δ.Ε. Κέρκυρας και

**ii)** **κενές οργανικές θέσεις** σε σχολικές μονάδες Γενικής Παιδείας της Δ/νσης Δ.Ε. Κέρκυρας

Κατόπιν των ανωτέρω

**Κ α λ ε ί**

όλους τους εκπαιδευτικούς του ίδιου κλάδου-ειδικότητας με οργανική θέση στα σχολεία όπου διαπιστώνεται υπεραριθμία, να υποβάλουν, **εφόσον επιθυμούν να κριθούν υπεράριθμοι**, **από Παρασκευή 08-06-2018 μέχρι και Δευτέρα 18-06-2018** (μέχρι τις 2:00 μμ) αίτηση σε ειδικό έντυπο (επισυνάπτεται) μέσω e-mail (mail@dide.ker.sch.gr), ΦΑΞ (2661038119) ή αυτοπροσώπως στα Γραφεία της ΔΔΕ Κέρκυρας στην οποία να δηλώνουν:

1. Ότι επιθυμούν να κριθούν υπεράριθμοι και
2. Τις προτιμήσεις τοποθέτησής τους (σύμφωνα με τον πίνακα 1) για τις συγκεκριμένες οργανικές θέσεις της ίδιας ή όμορης ομάδας σχολείων

**Επισημαίνεται ότι:**

**Α.** Αίτηση θα υποβάλουν μόνο όσοι επιθυμούν να κριθούν υπεράριθμοι. **Δε θα κριθεί και δε θα χαρακτηριστεί υπεράριθμος κανένας εκπαιδευτικός που δε θα υποβάλει αίτηση**, ακόμη κι αν έχει διαπιστωθεί υπεραριθμία στο σχολείο και στον κλάδο του και δεν υποβληθεί από κανέναν αίτηση. Σε περίπτωση που επιθυμούν να χαρακτηριστούν υπεράριθμοι περισσότεροι από τον αριθμό των διαπιστωμένων υπεραριθμιών, προτεραιότητα για ικανοποίηση του αιτήματος έχουν όσοι συγκεντρώνουν περισσότερες μονάδες μετάθεσης.

**Β.** Στις ειδικότητες που δεν έχει διαπιστωθεί οργανικό κενό στην οικεία ή σε όμορη ομάδα από τον **πίνακα 1,** δε χρειάζεται να υποβληθεί αίτηση κρίσης υπεραριθμίας, εφόσον η άρση της δεν είναι δυνατή. Αν όμως ο ενδιαφερόμενος δεν έχει υποβάλει αίτηση βελτίωσης αλλά επιθυμεί να συγκριθεί με όσους έχουν υποβάλει, για διεκδίκηση κενών σε όλη την περιοχή της Κέρκυρας (και Παξών) ύστερα από τη ρύθμιση υπεραριθμίας, μπορεί να υποβάλει αίτηση κρίσης υπεραριθμίας και, εφόσον δεν τοποθετηθεί σε νέα οργανική θέση, θα συμπεριληφθεί στο σχετικό πίνακα.

**Γ.** Αν κάποιος τοποθετηθεί σε νέα οργανική θέση με τη διαδικασία κρίσης και άρσης υπεραριθμίας, μπορεί να δηλώσει προτιμήσεις και να τοποθετηθεί εκ νέου σε άλλο σχολείο με τη διαδικασία βελτιώσεων, εφόσον έχει υποβάλει εμπρόθεσμη αίτηση βελτίωσης.

**Δ.** Ο χαρακτηρισμός ενός εκπαιδευτικού ως υπεράριθμου, αν δεν τοποθετηθεί σε νέα οργανική θέση, **σε καμία περίπτωση δε σημαίνει απώλεια της υφιστάμενης οργανικής του θέσης** και θα ισχύει μόνο για το επόμενο διδακτικό έτος. Όσοι δηλαδή κριθούν και χαρακτηριστούν υπεράριθμοι, αν δεν τοποθετηθούν σε νέα οργανική θέση, θα θεωρηθούν και λειτουργικά υπεράριθμοι με την έναρξη του διδακτικού έτους, εφόσον βέβαια εξακολουθεί να υφίσταται και λειτουργική υπεραριθμία στο σχολείο τους.

**Ε.** Οι ομάδες σχολείων έχουν επανακαθοριστεί, σύμφωνα με την **Πράξη 14/2013**  του ΠΥΣΔΕ Κέρκυρας, ως εξής:

|  |  |  |
| --- | --- | --- |
| **ΟΜΑΔΑ** | **ΣΧΟΛΕΙΑ**  | **ΟΜΟΡΕΣ ΟΜΑΔΕΣ** |
| **1η** | 1ο, 2ο, 3ο, 4ο, 5ο,6ο, 7ο Γυμνάσιο Κέρκυρας/1ο, 2ο, 3ο, 4ο, 5ο ΓΕΛ Κέρκυρας/1ο, 2ο, Εσπερινό ΕΠΑΛ Κέρκυρας/Εσπερινό ΓΕΛ, Εσπερινό Γυμνάσιο Κέρκυρας | 4η, 10η, 12η, 13η |
| **2η** | Γυμνάσιο Λευκίμμης, ΓΕΛ Λευκίμμης | 3η  |
| **3η** | Γυμνάσιο με Λυκειακές τάξεις Αργυράδων | 2η, 4η  |
| **4η** | Γυμνάσιο Καστελλάνων, ΓΕΛ Καστελλάνων | 1η, 3η  |
| **5η** | Γυμνάσιο Σκριπερού | 6η, 10η, 11η, 12η, 13η  |
| **6η** | Γυμνάσιο Αγρού, ΓΕΛ Αγρού | 5η, 7η, 8η, 10η, 11η, 13η, 14η  |
| **7η** | Γυμνάσιο Καρουσάδων | 6η, 8η, 14η  |
| **8η** | Γυμνάσιο Αμφιπαγιτών | 6η, 7η, 14η  |
| **9η** | Γυμνάσιο με Λυκειακές τάξεις Κασσιόπης | 10η, 14η  |
| **10η** | Γυμνάσιο Φαιάκων | 1η, 5η, 6η, 9η, 13η, |
| **11η** | Γυμνάσιο Λιαπάδων | 5η, 6η, 12η  |
| **12η** | Γυμνάσιο Αγίου Ιωάννη | 1η, 5η, 11η  |
| **13η** | 1ο ΕΠΑΛ Κάτω Κορακιάνας | 1η, 5η, 6η, 10η  |
| **14η** | Γυμνάσιο Θιναλίου | 6η, 7η, 8η, 9η  |
| **15η** | Ε.Ε.Ε.Ε.Κ. Κέρκυρας |  |
| **16η** | Ειδικό Επαγγελματικό Γυμνάσιο-Λύκειο Κέρκυρας |  |
| **17η** | Γυμνάσιο με Λυκειακές τάξεις Παξών |  |

**Στ.** Για τη διαπίστωση υπεραριθμίας εκπαιδευτικών και τη ρύθμισή της, σύμφωνα με τις σχετικές διατάξεις, οι εκπαιδευτικοί του κλάδου ΠΕ4 (Φυσικών, Χημικών, Φυσιογνωστών, Βιολόγων, Γεωλόγων) αντιμετωπίζονται ενιαία, ανεξαρτήτως της ειδικότητας στην οποία ανήκουν (παρ. 18 άρθρο 36 του ν.4186/2013). Για το λόγο αυτό, στους αναρτημένους πίνακες, οι υπεραριθμίες δεν διαπιστώνονται/χαρακτηρίζονται κατά ειδικότητα, αλλά ως ΠΕ04. Αν όμως υπάρχει οργανικά υπεράριθμος εκπ/κός κλ. ΠΕ04, **η τοποθέτησή του γίνεται μόνο σε οργανικό κενό της ειδικότητάς του**, εφόσον υπάρχει και το δηλώνει. Στη συνέχεια και στους Οριστικούς Πίνακες οργανικών κενών, μετά τις τοποθετήσεις των υπεραρίθμων, **τα κενά στον κλάδο ΠΕ04 θα χαρακτηρίζονται κατά ειδικότητα (ΠΕ04.01, ΠΕ04.02 κλπ)** και οι τοποθετήσεις στα εναπομείναντα οργανικά κενά με βελτίωση, οριστική τοποθέτηση ή ύστερα από μετάθεση, θα γίνουν επίσης κατά ειδικότητα.

Οι Διευθυντές των Σχολικών Μονάδων, στις οποίες διαπιστώθηκαν υπεραριθμίες, οφείλουν **να ενημερώσουν άμεσα όλους τους εκπαιδευτικούς των αντίστοιχων κλάδων με οργανική θέση στα Σχολεία τους, συμπεριλαμβανομένων και αυτών που δεν υπηρετούν στη σχολική μονάδα κατά το τρέχον διδακτικό έτος.**

 Παρακαλούμε να τηρηθεί αυστηρά η ανωτέρω προθεσμία για την ομαλή λειτουργία των εργασιών του ΠΥΣΔΕ.

**ΣΥΝΗΜΜΕΝΑ:**

*1. Πίνακας 1 (περιλαμβάνει όλα τα οργανικά κενά και τις υπεραριθμίες, όπου αυτές διαπιστώθηκαν ανά κλάδο/ειδικότητα και κατά σχολική μονάδα. Τα σχολεία είναι ταξινομημένα κατά ομάδες. Τα νούμερα χωρίς πρόσημο δηλώνουν αριθμό υπεραρίθμων και εκείνα με αρνητικό πρόσημο αριθμό κενών)*

*2. Αίτηση/δήλωση για κρίση υπεραριθμίας και προτίμησης οργανικών κενών.*

 **Ο ΠΡΟΕΔΡΟΣ ΤΟΥ ΠΥΣΔΕ**

 **ΑΘΗΝΑΙΟΣ ΘΕΟΔΩΡΟΣ**